《行县至雩都入山寺避暑夜雨不寐》
清代·俞明震

四围修竹一山风，避暑人来佛殿空。扰攘虫飞灯影外，微茫秋在雨声中。

昨非未必今皆是，世短终知境不穷。我比山僧更顽固，但将心事付鸿濛。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。